Document ID: /roh_data/filtered/fineweb-2-filterrobots_roh.jsonl.gz/35242

Entant ch'ils profis da hockey giaudan anc in zichel il temp da stad senza hockey, èn ils uffants gia puspè enavos sin il glatsch. A Scuol en Engiadina Bassa s’entaupan adina durant las vacanzas da stad uffants e giuvenils per il tradiziunal champ da trenament da hockey. Quest’emna èn varga quaranta uffants da la partida. La gronda part dad els giogan tar il Cdh Engiadina. Intgins vegnan er d'autras equipas sco dal EHC Samedan, dal EHC San Murezzan, da Lai Valbella o era dal Tirol dal Sid. Ils uffants emprendan e treneschan en la halla da glatsch da Gurlaina il sport da hockey.
Program l’entir di
Il di è fitg structurà. Gia l’avantmezdi s’entaupan ils uffants davant la halla da glatsch. Sco emprim vegn sa stgaudà en. Suenter dattan ils uffants magari in per gieus per trenar uschia era la coordinaziun. Alura spetga la midada sin il glatsch. En mondura cumplaina cuntinuescha il trenament sin il glatsch.
Trenaders professiunals sco era Benny Wunderer, il trenader dal Cdh Engiadina, instrueschan ils uffants sin il glatsch. La finamira è da vegnir pass per pass in meglier giugader. Il plaschair e la cumpagnia cun ils auters uffants e giuvenils dessan sa chapescha er avair lieu durant quest emna.